L'alcalde de Sagunt participa en el Future Battery Forum de Berlín
28 de novembre 2023

![](/media/hjtjg02f/271123-alcalde_concejal-industria-m.jpg?width=850&height=588.9228598306679)

L'Ajuntament de Sagunt ha estat present en el major esdeveniment europeu de bateries, el Future Battery Forum, que va començar ahir a Berlín (Alemanya). L'alcalde de Sagunt, Darío Moreno, i el regidor d'Indústria del consistori, Toni Iborra, han participat en un fòrum que ha reunit les principals figures dins de l'ecosistema mundial de la mobilitat sostenible i la indústria de les bateries. «**Amb l'arribada de la gigafactoria de Volkswagen a la nostra ciutat ens hem convertit en referents en mobilitat elèctrica. Com a municipi, havíem d’estar presents en el Future Battery Forum, compartint la nostra experiència, donant a conéixer el nostre plantejament i, sobretot, traslladant els reptes als quals ens enfrontem**», ha explicat l'alcalde, Darío Moreno.

La participació en l'esdeveniment —punt de trobada entre fabricants de bateries, proveïdors dels materials necessaris per a la seua fabricació, representants institucionals i personalitats dins de l'àmbit de la ciència i la tecnologia— ha permés a la delegació municipal mantindre diverses trobades amb directius de grans marques al capdavant de la producció de bateries a Europa, com és el cas d’ACC i PowerCo.

**La gigafactoria avança segons els terminis previstos**

Així, Darío Moreno i Toni Iborra s'han reunit amb el Director d'Operacions de la filial de Volkswagen, Sebastian Wolf, amb qui han abordat «**els avanços en la gigafactoria de Sagunt**». «**Wolf ha subratllat que els terminis s'estan complint i que enfront d'altres projectes que estan en dubte o s'han descartat, les instal·lacions que se situaran a la nostra ciutat tindran un pes molt important a nivell europeu**», ha explicat Moreno després de la trobada, que ha valorat com «**molt productiva i necessària**». A més, «**hem pogut compartir la nostra visió respecte a la necessitat de donar lloc a un producte altament competitiu si volem aconseguir els nostres objectius en matèria de mobilitat elèctrica i transició verda de l'economia**», ha afegit el regidor d'Indústria, Toni Iborra.

![](/media/3zqflokb/271123-coo_powerco-m.jpg?width=637.3000940733773&height=850)

**Proveïdors interessats a Sagunt**

D'altra banda, l'Ajuntament de Sagunt també ha aprofitat el fòrum per a establir contacte amb algunes empreses proveïdores de materials necessaris per a la fabricació de bateries per a vehicles elèctrics, en la línia de continuar facilitant l'arribada d'inversions estrangeres al municipi. Cal recordar que el projecte de gigafactoria de PowerCo inclou la construcció d'un _supplier park_ al voltant de les instal·lacions. Una primera presa de contacte molt positiva, en tant que algunes empreses han mostrat interés a situar-se a la ciutat. «**Hem mantingut diverses trobades i algunes de les empreses amb les quals hem pogut parlar s'han interessat pel nostre municipi per a establir-se**», ha declarat Moreno. A més, Moreno i Iborra també han tingut ocasió de citar-se amb persones expertes dins de l'àmbit científic, com és el cas de la doctora en Química, Nuria González-García.

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-participa-en-el-future-battery-forum-de-berlin/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-participa-en-el-future-battery-forum-de-berlin/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-participa-en-el-future-battery-forum-de-berlin/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-participa-en-el-future-battery-forum-de-berlin/)